คัมรีพรีเมียร์

คัมรีพรีเมียร์ (Cymru Premier) เป็นลีกฟุตบอลของเวลส์ มีทั้งสโมสรอาชีพและกึ่งอาชีพ เป็นลีกสูงสุดของเวลส์ ก่อนปี ค.ศ. 2002 เป็นที่รู้จักในชื่อ ลีกออฟเวลส์ แต่ต่อมาเปลี่ยนชื่อตามผู้สนับสนุน จากการจัดอับดับลีกฟุตบอลระดับสูงสุดของชาติสมาชิกยูฟ่า ใน ค.ศ. 2019 คัมรีพรีเมียร์อยู่ในอันดับที่ 46

**ก่อตั้ง**
ลีกสูงสุดของเวลส์ก่อตั้งอย่างเป็นทางการในเดือนตุลาคม ค.ศ. 1991 โดยอลิน อีวานส์ เลขาธิการสมาคมฟุตบอลเวลส์ (เอฟเอดับเบิลยู) เนื่องจากเกรงว่าฟุตบอลทีมชาติเวลส์กำลังถูกเพ่งเล็งโดยฟีฟ่า สมาคมฟุตบอลของประเทศที่ประกอบกันเป็นสหราชอาณาจักรได้แก่เวลส์ อังกฤษ สกอตแลนด์ และไอร์แลนด์เหนือมีสถานะเป็นสมาชิกถาวรของคณะกรรมการสมาคมฟุตบอลระหว่างประเทศ (ไอเอฟเอบี) และมีข่าวลือว่าสมาชิกฟีฟ่าอื่น ๆ ไม่พอใจและพยายามผลักดันให้สมาคมฟุตบอลทั้งสี่สมาคมยุบรวมกันเป็นสมาคมฟุตบอลเดียวเพื่อเป็นตัวแทนของสหราชอาณาจักร การแข่งขันฤดูกาลแรกของลีกสูงสุดของเวลส์นั้นเริ่มขึ้นในฤดูกาล 1992–93 โดยเปิดการแข่งขันอย่างเป็นทางการในวันที่ 15 สิงหาคม ค.ศ. 1992 ก่อนหน้านั้นเอฟเอดับเบิลยูไม่เคยจัดการแข่งขันฟุตบอลลีกระดับประเทศมาก่อน มีเพียงเวลช์คัพซึ่งเป็นการแข่งขันฟุตบอลถ้วยเท่านั้น ในสมัยนั้นสโมสรที่ดีที่สุดในเวลส์แข่งขันในระบบลีกฟุตบอลอังกฤษ สโมสรดังกล่าวได้แก่อาเบอร์ดาร์ แอทเลติก, คาร์ดิฟฟ์ ซิตี, เมร์ทีร์ ทาวน์, นิวพอร์ต เคาน์ตี, สวอนซี ซิตี และเร็กซัม ซึ่งต่างก็เคยแข่งขันหรือกำลังแข่งขันในอิงกลิชฟุตบอลลีก ในขณะที่สโมสรอื่น ๆ ในเวลส์ก็แข่งขันในลีกระดับกึ่งอาชีพของอังกฤษได้แก่นอร์ทเทิร์นพรีเมียร์ลีก (en) และเซาเทิร์นฟุตบอลลีก (en)
เนื่องจากแต่เดิมการเดินทางระหว่างภาคเหนือและภาคใต้ของเวลส์ไม่สะดวกนัก สโมสรฟุตบอลในเวลส์จึงเลือกที่จะเดินทางไปแข่งขันกับสโมสรในอังกฤษซึ่งอยู่ทางตะวันออกแทน และสโมสรระดับกึ่งอาชีพซึ่งแข่งขันในลีกระดับสูงก็เคยแข่งขันในระบบลีกของอังกฤษมาก่อน อย่างเช่นแบงเงอร์ ซิตีซึ่งเป็นหนึ่งในสโมสรที่ร่วมก่อตั้งอัลลิอันซ์พรีเมียร์ลีก (หรือเนชันนัลลีกในปัจจุบัน) ใน ค.ศ. 1979 และเข้ารอบชิงชนะเลิศเอฟเอโทรฟีใน ค.ศ. 1984 ก็ย้ายเข้ามาในลีกออฟเวลส์ (ชื่อในขณะนั้น) ใน ค.ศ. 1992

**ความขัดแย้งเอฟเอดับเบิลยู–"ดิอิเรตเอต"**
การจัดตั้งลีกออฟเวลส์ทำให้เกิดความขัดแย้งระหว่างเอฟเอดับเบิลยูและสโมสรนอกลีกอังกฤษจากเวลส์ที่ยังต้องการแข่งขันในลีกฟุตบอลอังกฤษจำนวน 8 สโมสร ซึ่งมีฉายาว่า "ดิอิเรตเอต" (The Irate Eight) ได้แก่ แบงเงอร์ ซิตี, บาร์รี ทาวน์, คายร์นาร์วอน ทาวน์, โคลวินเบย์, เมร์ทีร์ทิดฟิล, นิวพอร์ต เคาน์ตี, นิวทาวน์ และริล เนื่องจากเอฟเอดับเบิลยูยินยอมให้สโมสรจากเวลส์ 3 สโมสรที่แข่งขันในอิงกลิชฟุตบอลลีกได้แก่คาร์ดิฟฟ์ ซิตี, สวอนซี ซิตี และเร็กซัมแข่งขันในลีกของอังกฤษต่อไปได้ในขณะที่ยังสามารถแข่งขันในเวลช์คัพได้เช่นกัน (ก่อนที่จะตัดสิทธิ์สโมสรที่ไม่ได้แข่งขันในลีกของเวลส์ตั้งแต่ฤดูกาล 1996 เป็นต้นมา) ซึ่งทำให้สโมสรดังกล่าวเข้าแข่งขันยูฟ่าคัพวินเนอร์สคัพได้ทั้ง ๆ ที่แทบจะไม่เคยแข่งขันในลีกสูงสุดเลย
ในฤดูกาลแรก แบงเงอร์ ซิตี, นิวทาวน์ และริลจำยอมเข้าแข่งขันในลีกออฟเวลส์ แต่เนื่องจากริลยื่นคำขอเข้าแข่งขันล่าช้า ทำให้ถูกลดชั้นลงไปแข่งขันในลีกระดับสองของเวลส์แทน ในขณะที่อีกห้าสโมสรที่เหลือต้องย้ายไปใช้สนามในประเทศอังกฤษแทนตามคำสั่งของเอฟเอดับเบิลยู บาร์รี ทาวน์ย้ายกลับเข้ามาแข่งขันในลีกออฟเวลส์ในฤดูกาลถัดมาหลังจากย้ายไปใช้สนามเหย้าของวุร์สเตอร์ ซิตีในฤดูกาล 1992–93 ต่อมาใน ค.ศ. 1995 ศาลสูงสุดสหราชอาณาจักรวินิจฉัยให้สโมสรในกลุ่ม "ดิอิเรตเอต" กลับมาใช้สนามเหย้าในเวลส์ได้แม้ว่าจะยังแข่งขันในลีกอังกฤษก็ตาม อย่างไรก็ตาม คายร์นาร์วอน ทาวน์เลือกที่จะแข่งขันในลีกของเวลส์ในฤดูกาล 1995–96 โคลวินเบย์ยังแข่งขันในลีกอังกฤษจนกระทั่งย้ายเข้ามาในลีกเวลส์ในฤดูกาล 2019 ทำให้เหลือสโมสร "ดิอิเรตเอต" เพียงสองสโมสรเท่านั้นที่ยังคงแข่งขันในลีกของอังกฤษ ได้แก่นิวพอร์ต เคาน์ตีและเมร์ทีร์ ทาวน์ ซึ่งรับช่วงต่อจากสโมสรเมร์ทีร์ทิดฟิลเดิมที่ล้มละลายใน ค.ศ. 2010

**สโมสรอังกฤษในลีกเวลส์**
ในฤดูกาล 1996–97 เอฟเอดับเบิลยูได้รับสโมสรออสเวสตรี ทาวน์ซึ่งเป็นสโมสรจากประเทศอังกฤษเข้าแข่งขัน ซึ่งต่อมาได้ยุบรวมกับสโมสรฟุตบอลคลันซันต์ฟรายด์จากเวลส์เป็นสโมสรฟุตบอลเดอะนิวเซนส์ในที่สุด สนามเหย้าของเดอะนิวเซนส์นั้นตั้งอยู่ในประเทศอังกฤษเช่นเดียวกัน นอกจากนี้ เชสเตอร์ ซิตี ซึ่งถูกขับออกจากเนชันนัลลีกใน ค.ศ. 2010 ก็ยื่นคำร้องขอเข้าแข่งขันในลีกของเวลส์เช่นกัน แต่ยุบสโมสรในเวลาถัดมาไม่นานนัก ในขณะที่สโมสรใหม่ที่รับช่วงต่อได้แก่เชสเตอร์เลือกเข้าแข่งขันในลีกอังกฤษ

**สโมสรที่เข้าแข่งขัน**
นับตั้งแต่ก่อตั้งลีกในฤดูกาล 1992–93 มีสโมสรเข้าแข่งขันในลีกสูงสุดของเวลส์รวม 40 สโมสรดังแสดงในตารางด้านล่าง สโมสรที่มีเครื่องหมายกำกับชื่อคือสโมสรที่เข้าแข่งขันลีกออฟเวลส์ฤดูกาล 1992–93 จำนวน 20 สโมสร สโมสรที่เป็นตัวอักษรหนาคือสโมสรที่แข่งขันในฤดูกาล 2021–22 และสโมสรที่เป็นตัวอักษรเอนคือสโมสรที่ไม่มีอยู่แล้วในปัจจุบัน คอลัมน์สถานะฤดูกาลปัจจุบันแสดงลีกที่สโมสรนั้น ๆ แข่งขันอยู่ในระบบลีกฟุตบอลเวลส์ โดยมีคัมรีพรีเมียร์คือลีกสูงสุด ลีกระดับสองแบ่งออกเป็นสองโซนได้แก่โซนภาคเหนือ (คัมรีนอร์ท) และภาคใต้ (คัมรีเซาท์) ลีกระดับสามหรืออาร์ดัลลีกแบ่งออกเป็นสี่โซนได้แก่ตะวันออกเฉียงเหนือ (อาร์ดัลนอร์ทอีสต์) ตะวันออกเฉียงใต้ (อาร์ดัลเซาท์อีสต์) ตะวันตกเฉียงเหนือ (อาร์ดัลนอร์ทเวสต์) และตะวันตกเฉียงใต้ (อาร์ดัลเซาท์เวสต์) และลีกระดับภูมิภาคถัดรองลงไป
หมายเหตุ
# nb1 ใช้ชื่อแอร์บัสยูเคจนถึง ค.ศ. 2007
# nb2 ใช้ชื่อเคมายส์ อินิสระหว่าง ค.ศ. 1997–1998
# nb3 ใช้ชื่อผู้สนับสนุนกำกับจนถึง ค.ศ. 2010
# nb4 ใช้ชื่อแก็ป คอนนาส์คีย์ระหว่าง ค.ศ. 2008–2017
# nb5 ใช้ชื่อเอ็มไบ คลันดิดโนระหว่าง ค.ศ. 2015–2016
# nb6 ใช้ชื่อนีท แอทเลติกจนถึง ค.ศ. 2008
# nb7 ใช้ชื่อพอร์ตตัลบอต แอทเลติกจนถึง ค.ศ. 2001
# nb8 ใช้ชื่อเทคโนกรุป เวลช์พูลระหว่าง ค.ศ. 2009–2011
# nb9 ใช้ชื่อคลันซันต์ฟรายด์จนถึง ค.ศ. 1997 และต่อมาใช้ชื่อโทเทิลเน็ตเวิร์กโซลูชันส์จนถึง ค.ศ. 2006 ซึ่งระหว่างนั้นได้รวมกับออสเวสตรี ทาวน์ ใน ค.ศ. 2003 โดยยังคงใช้ชื่อโทเทิลเน็ตเวิร์กโซลูชันส์
# nb10 เริ่มแข่งขันในลีกสูงสุดของเวลส์ในฐานะอินเตอร์ คาร์ดิฟฟ์จนถึง ค.ศ. 2000 (โดยระหว่าง ค.ศ. 1996–1999 ใช้ชื่ออินเตอร์ เคเบิลเทล) ใน ค.ศ. 2000 ได้ยุบรวมกับสโมสรฟุตบอลมหาวิทยาลัยแห่งเวลส์อินสติติวต์คาร์ดิฟฟ์ (UWIC) เป็นยูดับเบิลยูไอซี อินเตอร์ คาร์ดิฟฟ์ก่อนจะเปลี่ยนมาใช้ชื่อปัจจุบันใน ค.ศ. 2012 หลังจากมหาวิทยาลัยแห่งเวลส์อินสติติวต์คาร์ดิฟฟ์เปลี่ยนชื่อเป็นมหาวิทยาลัยนครคาร์ดิฟฟ์

**สโมสรที่เข้าแข่งขันในฤดูกาล 2021–22**
ฤดูกาล 2021–22 มีสโมสรแข่งขันจำนวน 12 สโมสรได้แก่

**ทีมชนะเลิศ**

**ดูเพิ่ม**
 ฟุตบอลในประเทศเวลส์

**อ้างอิง**

**แหล่งข้อมูลอื่น**
 Official site of the JD Welsh Premier League- Unofficial Welsh Premier League website- Welsh Football Data Archive website date=2014-01-09 

หมวดหมู่:เวลส์
หมวดหมู่:ฟุตบอลในประเทศเวลส์
หมวดหมู่:ฟุตบอลลีกสูงสุด